Diari Oficial de la Generalitat Valenciana


Sumari del DOGV 2282, del 06-06-1994 (1994/831634)

ORDRE de 24 de maig de 1994, de la Conselleria d'Educació i Ciència, per la qual es convoquen ajudes econòmiques per a les escoles de musica, els centres autoritzats, els conservatoris de música i els centres no oficials reconeguts d'ensenyaments musicals, tots aquests dependents de corporacions locals o d'altres entitats sense intenció de guany.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/24/(1)/dof/vci/html**

### Dades del document

Número de DOGV
:   2282

Data del DOGV
:   06-06-1994

Secció del DOGV
:   DISPOSICIONS GENERALS

Número del document
:   1994/831634


Data del document
:   24-05-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 24 de maig de 1994, de la Conselleria d'Educació i Ciència, per la qual es convoquen ajudes econòmiques per a les escoles de música, els centres autoritzats, els conservatoris de música i els centres no oficials reconeguts d'ensenyaments musicals, tots aquests dependents de corporacions locals o d'altres entitats sense intenció de guany. [94/3729]  
La nova ordenació dels ensenyaments musicals continguda en la Llei 1/1990, de 3 d'octubre, d'Ordenació General del Sistema Educatiu, ha vingut a transformar la concepció dels ensenyaments musicals i consegüentment la xarxa de centres dedicats a l'ensenyament de música. Així, tradicionalment els esmentats ensenyaments han estat vehiculats a través dels conservatoris de música i també dels centres no oficials reconeguts d'ensenyaments musicals, els quals gradualment han anat adquirint una important implantació per iniciativa sobretot de corporacions locals i d'altres entitats sense intenció de guany. Aquesta xarxa educativa ha de conviure i adaptar-se, encara que només amb caràcter transitori, als dos tipus d'oferta formativa configurats per la Llei d'Ordenació General del Sistema Educatiu, tipus ben distints però íntimament relacionats: d'una banda, els estudis de grau elemental, mitjà i superior, adreçats a la qualificació de professionals; d'altra, els estudis en escoles de música, la missió de les quals és oferir una educació musical primerenca i una formació per a aficionats.  
Tant les previsions d'aquesta llei com el contingut de la diversa normativa de desplegament ja aprovada configuren les bases a partir de les quals la Generalitat Valenciana ha de reconduir i planificar les seues actuacions en el camp de la formació musical. En aquest sentit, el Decret 247/1993, de 21 de desembre, del Govern Valencià, estableix a la Comunitat Valenciana el marc legislatiu específic que permet definir adequadament les distintes modalitats de centres docents i d'ensenyaments de la música, un marc on cobra especial importància l'ensenyament per a la formació musical que serà impartit per les escoles de música, la regulació de les quals realitza l'Ordre de 4 de gener de 1994, de la Conselleria d'Educació i Ciència.  
Amb aquest nou bagatge, l'actual convocatòria de subvencions pretén donar cobertura als seus tradicionals destinataris en convocatòries anteriors, però fonamentalment a la nova realitat que sorgeix amb la creació i posada en marxa de les escoles de música dependents de corporacions locals i altres entitats sense intenció de guany, donat que pel seu caràcter incipient aquesta oferta formativa musical és la que planteja majors mancances i necessitats. En aquest context, i per tal de reconèixer el fort arrelament que la música té a la Comunitat Valenciana, la Conselleria d'Educació i Ciència i la Caixa d'Estalvis de València, Castelló i Alacant (Bancaixa), amb data 23 de maig de 1994, han signat un conveni pel qual la Caixa d'Estalvis de València, Castelló i Alacant aportarà una dotació econòmica addicional, per un import global de 90.565.706 PTA, que totes o una part de les escoles de música que resulten beneficiàries en aquesta convocatòria rebran directament d'aquesta entitat bancària en una quantitat directament proporcional a l'import de la subvenció concedida a cada escola.  
La Conselleria d'Educació i Ciència pretén, doncs, respondre amb aquesta convocatòria a la nova realitat dels estudis musicals, arbitrant un sistema d'ajudes econòmiques que contribuesquen al finançament parcial dels distints tipus de centres dedicats a l'ensenyament de la música.  
Per tot això, fent ús de les atribucions que m'han estat conferides per l'article 35 de la Llei de Govern Valencià,  
ORDENE:  
Primer  
La Conselleria d'Educació i Ciència, dins els límits pressupostaris aprovats amb aquesta finalitat, concedirà ajudes adreçades al manteniment dels centres dedicats a l'ensenyament de la música següents:  
- Escoles de música inscrites en el Registre de Centres Docents de la Comunitat Valenciana, de titularitat de corporacions locals o d'entitats sense intenció de guany.  
- Centres autoritzats d'acord amb el Reial Decret 389/92, de 15 d'abril (BOE de 28.04.92), de titularitat d'entitats sense intenció de guany.  
- Conservatoris de música municipals de grau elemental, sempre que no hagen subscrit convenis amb la Conselleria d'Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
- Centres no oficials reconeguts d'ensenyaments musicals dependents de corporacions locals o altres entitats sense intenció de guany.  
Segon  
1. Les ajudes a què fa referència l'article anterior contribuiran al finançament parcial de les despeses derivades del funcionament i manteniment de les escoles de música i de la resta de centres dedicats a l'ensenyament de música que es recullen en l'apartat anterior i que d'ara endavant anomenarem amb caràcter general centres de música.  
2. L'import global màxim que podrà assignar-s'hi, en concepte d'aquestes ajudes, serà de 42.469.798 PTA, i l'abonament es realitzarà a càrrec de la línia de subvenció 4.01 de la secció, servei i programa 99.78.604.19 d'Ensenyament Secundari d'aquest exercici econòmic.  
3. La quantitat que s'adjudique a cada centre, sumada a altres ingressos que aquest reba, no podrà ser superior a les despeses que efectue l'entitat beneficiària.  
Tercer  
S'aproven les bases per les quals es regeix aquesta convocatòria, incloses com a annex I a aquesta ordre, i també els models d'instància, inclosos com a annexos II i III.  
DISPOSICIONS FINALS  
Primera  
Es delega la Direcció General de Centres Docents per a la facultat de concedir o denegar aquestes ajudes, alhora que se l'autoritza perquè dicte les resolucions necessàries per al desplegament i execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 24 de maig de 1994  
El conseller d'Educació i Ciència,  
JOAN ROMERO I GONZÁLEZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per tal de contribuir parcialment al manteniment dels centres de música que es recullen en l'article primer d'aquesta ordre.  
Per a les escoles de música, les ajudes convocades en aquesta ordre podran adreçar-se a cobrir altres despeses per al funcionament de l'escola, sempre que tinguen la consideració pressupostària de despeses corrents i no superen la quantitat d'1.000.000 PTA, entre d'altres:  
a) Adquisició d'instruments destinats a préstec i instruments per al centre.  
b) Adquisició de fons per a biblioteca-fonoteca.  
c) Adquisició d'altre equipament didàctic.  
Segona. Sol·licitants  
1. Podran sol·licitar aquestes ajudes les corporacions locals i les entitats sense intenció de guany que siguen titulars de centres de música que, ubicats en la Comunitat Valenciana, adopten les modalitats següents:  
- Escoles de música, inscrites en el Registre de Centres Docents de la Comunitat Valenciana.  
- Centres autoritzats d'ensenyaments de música, d'acord amb el Reial Decret 389/92 de 15 d'abril (BOE 28.04.92).  
- Conservatoris de música de grau elemental, sempre que no hagen subscrit convenis amb la Conselleria d'Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
- Centres no oficials reconeguts d'ensenyaments musicals.  
2. Els centres de música que a l'entrada en vigor d'aquesta ordre tinguen autorització administrativa per a impartir els ensenyaments musicals adoptant la modalitat de conservatori de música o de centre no oficial reconegut i que, a més, hagen sol·licitat la transformació en escoles de música per al curs 1993-94 i la consegüent inscripció com a tals en el Registre de Centres Docents de la Comunitat Valenciana, hauran d'optar, en el moment de la sol·licitud, per participar en aquesta convocatòria només per una de les dues modalitats: la que tenen en el moment d'entrada en vigor d'aquesta convocatòria (conservatoris o centres no oficials reconeguts) o aquella que adoptaran si escau la seua transformació en escoles de música.  
3. Quedaran exclosos d'aquesta convocatòria d'ajudes econòmiques:  
A. Per a la modalitat d'escoles de música:  
a) Els centres de música que no hagen sol·licitat la inscripció en la secció d'escoles de música del Registre de Centres Docents de la Comunitat Valenciana, o aquells que, tot i havent-la sol·licitada, no compten abans de la finalització del termini de presentació d'instàncies d'aquesta convocatòria amb la resolució de la Direcció General de Centres Docents prevista en l'Ordre de 4 de gener de 1994 (DOGV núm. 2196, de 31 de gener) sobre la inscripció en el Registre.   
b) Els centres que, havent resultat beneficiaris d'aquest mateix tipus d'ajudes en l'exercici anterior, no les hagen justificades.  
c) Els centres que no hagen iniciat l'activitat l'1 d'octubre de 1993, encara que hagen previst encetar-la per al curs 1994-95.  
d) Les institucions que no hagen donat d'alta en la Seguretat Social el seu personal docent.  
e) Les institucions que no hagen complert les obligacions tributàries especificades en l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), en compliment de l'article 47.7 del Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.  
B. Per a la modalitat de conservatoris elementals, centres autoritzats i centres no oficials reconeguts d'ensenyaments musicals:  
a) Els centres de música que no tinguen l'autorització administrativa per a impartir els ensenyaments musicals en el moment de la publicació d'aquesta convocatòria.  
b) Aquells que hagen subscrit un conveni amb la Conselleria d'Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
c) Els centres que, havent resultat beneficiaris d'aquest mateix tipus d'ajudes en l'exercici anterior, no les hagen justificades.  
d) Els centres que no hagen iniciat l'activitat l'1 d'octubre de 1993, encara que hagen previst encetar-la el curs 1994-95.  
e) Les institucions que no hagen donat d'alta en la Seguretat Social la totalitat del personal docent i la resta del personal adscrit al centre.  
f) Les institucions que no hagen complert les obligacions tributàries especificades en l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), en compliment de l'article 47.7 del Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.  
Tercera. Formalització  
1. Les sol·licituds per als centres que participen en aquesta convocatòria com a escoles de música hauran de ser formalitzades pel titular del centre, atenent el model que s'hi adjunta com a annex II d'aquesta convocatòria.  
Les sol·licituds per als centres que participen en aquesta convocatòria com a conservatoris elementals de música, centres no oficials reconeguts o centres autoritzats d'ensenyaments de música, hauran de ser formalitzades pel titular del centre, atenent el model que s'hi adjunta com a annex III d'aquesta convocatòria.  
Les instàncies, juntament amb els annexos i la documentació, es podran presentar en les direccions territorials d'Educació corresponents, en les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini per a la presentació de les sol·licituds serà de vint dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
Quarta. Documentació  
Juntament amb la sol·licitud cada centre de música, atenent la modalitat per la qual participe en aquesta convocatòria, haurà de presentar la documentació següent:  
A. Escoles de música.  
1. Memòria que incloga:  
- Objectius culturals, pedagògics i socials que es pretenen complir amb l'escola de música.  
- Oferta educativa de l'escola de música amb indicació de les diverses matèries que s'hi impartesquen, incloent-hi tant els aspectes pedagògics dels ensenyaments com els de la seua organització.  
- Relació i croquis de les dependències de l'escola de música, indicant-n'hi la destinació i la superfície útil en metres quadrats.  
- Inventari de la dotació d'equipament de l'escola de música, indicant-n'hi l'estat de conservació.  
- Taula de tarifes d'aplicació a l'alumnat pels diferents conceptes.  
2. Còpia de l'acord del ple de la corporació o de l'acord de la comissió de govern, o certificació del titular de l'entitat corresponent, en la qual s'incloga la petició d'ajuda que es pretén obtenir, a més del compromís de la corporació local/entitat de/d':  
- Sotmetre's a les actuacions de comprovació que ha d'efectuar aquesta conselleria, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria d'Educació i Ciència pel que fa a la planificació general que aquesta elabore.  
3. Certificació acreditativa del secretari de la corporació local en què conste que en els pressupostos de la corporació per a 1994 hi ha, si s'escau, quantitats consignades per a l'escola de música, indicant-n'hi les partides, la denominació i la quantia, així com el compromís de la corporació local de no disminuir ni anul·lar aquesta consignació (només per a corporacions locals).  
4. Certificat acreditatiu del secretari de la corporació local o del titular de l'entitat en què consten els conceptes, la periodicitat de la meritació i el corresponent import de les aportacions econòmiques que l'alumnat de l'escola ha de satisfer durant el curs 1993-94 per l'ensenyament.  
5. Previsions d'ingressos i despeses per al curs 1993-94 per al funcionament de l'escola de música, segons el model inclòs com a annex II.a) en aquesta ordre.  
6. Relació de la plantilla del personal docent de l'escola de música del curs 1993-94, segons el model inclòs com a annex II.b) en aquesta ordre. Aquesta relació haurà de ser signada pel secretari de la corporació local o pel titular de l'entitat.  
7. Fotocòpies compulsades de la titulació del personal docent de l'escola de música.  
8. Fotocòpies compulsades dels contractes laborals del personal docent de l'escola de música, amb indicació de les hores de contractació setmanal.  
9. Fotocòpia compulsada del TC-1 i TC-2 del mes de gener de 1994 (laborals) i/o dels rebuts de pagament del Règim Especial de Treballadors Autònoms del mateix mes (autònoms), en què conste el personal docent que compon la plantilla de l'escola de música.  
10. Certificat expedit pel secretari de la corporació local o pel titular de l'entitat de trobar-se al corrent en el compliment de les obligacions tributàries, segons estableix l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer) i el Decret Legislatiu de 26 de juny de 1991 (DOGV núm. 1588, de 17 de juliol), pel qual s'aprova el text refós de la Llei d'Hisenda Pública.  
11. Fotocòpia compulsada de la Targeta de Persones Jurídiques i Entitats en general (només per a entitats sense intenció de guany).  
B. Conservatoris elementals de música, centres no oficials reconeguts i centres autoritzats d'ensenyaments musicals.  
1. Memòria que incloga:  
- Oferta educativa del centre de música amb indicació de les diverses matèries que s'hi impartesquen, incloent-hi tant els aspectes pedagògics dels ensenyaments com els de la seua organització.  
- Activitats musicals desplegades pel centre de música en la seua localitat i/o àrea d'influència i altres activitats extraescolars.  
- Relació i croquis de les dependències del centre de música, indicant-n'hi la destinació i la superfície útil en metres quadrats.  
- Dotació d'equipament del centre de música, indicant-n'hi l'estat de conservació.  
- Taula de tarifes d'aplicació a l'alumnat pels diferents conceptes.  
- Nombre d'alumnes que han finalitzat durant el curs l992-93 els estudis de grau conduents a l'obtenció dels corresponents títols acadèmics.  
2. Còpia de l'acord del ple de la corporació o de l'acord de la comissió de govern, o certificació del titular de l'entitat corresponent, en la qual s'incloga la petició d'ajuda que es pretén obtenir, a més del compromís de la corporació local/entitat de/d':  
- Sotmetre's a les actuacions de comprovació que ha d'efectuar aquesta conselleria, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria d'Educació i Ciència pel que fa a la planificació general que aquesta elabore.  
3. Certificat acreditativa del secretari de la corporació local en què conste que en els pressupostos de la corporació per a 1994 hi ha, si s'escau, quantitats consignades per al centre de música, indicant-n'hi les partides, la denominació i la quantia, així com el compromís de la corporació local de no disminuir ni anul·lar aquesta consignació (només per a corporacions locals).  
4. Certificat acreditatiu del secretari de la corporació local o del titular de l'entitat en què consten els conceptes, la periodicitat de la meritació i el corresponent import de les aportacions econòmiques que l'alumnat del centre de música ha de satisfer durant el curs 1993-94 per l'ensenyament.   
5. Balanç econòmic d'ingressos i despeses del curs 1992-93 i previsions econòmico-pressupostàries per al curs 1993-94 per al funcionament del centre de música, segons el model inclòs com a annex III.a) en aquesta ordre.  
6. Relació de la plantilla del personal docent del centre del curs 1993-94, segons el model inclòs com a annex III.b) en aquesta ordre. Aquesta relació haurà de ser signada pel secretari de la corporació local o pel titular de l'entitat.  
7. Relació de la plantilla del personal no docent del centre del curs 1993-94, segons el model inclòs com a annex III.c) d'aquesta ordre. Aquesta relació haurà de ser signada pel secretari de la corporació local o pel titular de l'entitat.  
8. Fotocòpies compulsades de la titulació del personal docent del centre de música.  
9. Fotocòpies compulsades dels contractes laborals del personal docent del centre de música, amb indicació de les hores de contractació setmanal. En cas que la corporació local dispose de funcionaris en el centre de música, caldrà aportar certificació acreditativa del secretari de la corporació local en què consten l'esmentat personal i les hores de dedicació al centre.  
10. Fotocòpia compulsada del TC-1 i TC-2 del mes de gener de 1994 (laborals) i/o dels rebuts de pagament del Règim Especial de Treballadors Autònoms del mateix mes (autònoms), en què consten els treballadors que componen la plantilla de personal del centre de música.  
11. Certificat expedit pel secretari de la corporació local o pel titular de l'entitat de trobar-se al corrent en el compliment de les obligacions tributàries, segons estableix l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), i el Decret Legislatiu de 26 de juny de 1991 (DOGV núm. 1588, de 17 de juliol), pel qual s'aprova el text refós de la Llei d'Hisenda Pública.  
12. Fotocòpia compulsada de la Targeta de Persones Jurídiques i entitats en general (només per a entitats sense intenció de guany).  
Tots els documents que s'hi aporten hauran de ser originals o fotocòpies compulsades.  
Cinquena. Tramitació per part de les direccions territorials d'Educació.  
1. Si en el moment de la recepció de la instància i els documents n'hi manca qualsevol, la direcció territorial d'Educació corresponent els reclamarà a la corporació local o entitat sol·licitant, per correu certificat i amb justificant de recepció, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit.  
2. Una vegada complets els expedients, la inspecció educativa emetrà un informe sobre els punts següents:  
- Comprovació de les dades aportades per l'escola o centre de música en la sol·licitud.  
- Valoració dels continguts de la memòria presentada per l'escola o centre de música.   
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, a fi que se'n faça la tramitació corresponent.  
Sisena. Proposta de resolució  
1. L'examen i valoració dels expedients presentats i dels informes emesos per la inspecció, i també la consegüent proposta de concessió i denegació de les ajudes, correspondrà a una comissió composta per:  
- El/la cap del Servei de Centres Privats, qui n'actuarà com a president/a.  
- Un/a inspector/a educatiu/va designat/da per la Secretaria General a proposta de la Direcció General de Centres Docents.  
- Un/a director/a de conservatori de titularitat de la Generalitat Valenciana, designat/da per la Direcció General de Centres Docents.  
- El/la cap de la Secció d'Autoritzacions i Registre de la Direcció General de Centres Docents.  
- Dos representants de la Caixa d'Estalvis de València, Castelló i Alacant (Bancaixa), els quals només actuaran en la valoració i proposta de subvenció a les escoles de música.  
- Un/a representant del Servei de Planificació i Estadística de la Direcció General de Centres Docents.  
- Un/a funcionari/ària designat/da per cada direcció territorial d'Educació, a fi de dur, dins l'àmbit territorial, el seguiment administratiu de la convocatòria objecte d'aquesta ordre.  
- El/la cap de la Secció de Subvencions de la Direcció General de Centres Docents, qui n'actuarà com a secretari/ària.  
2. La comissió ajustarà el seu funcionament a allò establert en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats per les escoles de música i procedirà a l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:  
- Valoració dels continguts de la memòria presentada per l'escola de música.  
- Nombre d'hores de contractació del personal docent de l'escola de música.  
- Nombre d'alumnes (persones físiques) atesos/es per l'escola de música durant el curs 1993-94.  
- Aportació, si és el cas, de la corporació local o entitat sense intenció de guany al sosteniment de l'escola de música.  
4. La comissió també efectuarà la valoració dels expedients presentats pels conservatoris elementals de música, els centres no oficials reconeguts i els centres autoritzats d'ensenyaments musicals, i procedirà a l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:  
- Adequació de les instal·lacions del centre de música.  
- Oferta educativa del centre de música.  
- Dotació d'equipament del centre de música.  
- Activitats musicals desplegades pel centre de música en la seua localitat i/o àrea d'influència.  
- Nombre d'alumnes (persones físiques) atesos/es pel centre de música durant el curs 1993-94.  
- Nombre d'alumnes (persones físiques) que han finalitzat durant el curs 1992-93 els estudis de grau conduents a l'obtenció del títol acadèmic corresponent.  
- Aportació de fons propis previstos per a 1994 que realitze la corporació local o entitat sense intenció de guany per al sosteniment econòmic del centre de música.   
La dotació pressupostària existent en aquesta convocatòria serà repartida entre els distints tipus de centres atenent a la seua classificació i als percentatges que s'assenyalen a continuació:  
- Conservatoris elementals de música i centres autoritzats: 40%.  
- Centres no oficials reconeguts: 20%.  
- Escoles de música: 40%.  
Setena. Resolució  
Una vegada evacuada la proposta de la comissió sobre l'adjudicació de quantitats i la denegació de subvenció als centres que no complesquen els requisits previstos en l'ordre de convocatòria, la Direcció General de Centres Docents resoldrà, per delegació del conseller d'Educació i Ciència, aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
La resolució a què fa referència aquesta base caldrà que siga dictada en el termini màxim de 6 mesos comptadors des del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana, especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els 6 mesos comptadors des de la publicació de la resolució.  
Les escoles de música beneficiàries percebran directament de la Caixa d'Estalvis de València, Castelló i Alacant (Bancaixa) una ajuda addicional, proporcional a la subvenció concedida en aquesta convocatòria, en compliment de la clàusula quarta del conveni signat entre la Conselleria d'Educació i Ciència i la Caixa d'Estalvis de València, Castelló i Alacant amb data 23 de maig de 1994.  
Vuitena. Justificació de la subvenció  
Per a la percepció de la subvenció, el beneficiari haurà de justificar, davant de la Direcció General de Centres Docents, les despeses i la destinació d'aquesta per un import igual o superior a l'ajuda concedida, i també el fet de trobar-se al corrent de les seues obligacions tributàries i les corresponents a la Seguretat Social, en compliment de l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
En la documentació, que té com a finalitat justificar la subvenció, caldrà incloure-hi:  
a) Documentació de caràcter econòmic que justifique les despeses derivades del funcionament de l'escola o centre de música (fulls de salari del personal, butlletes de cotització a la Seguretat Social, factures, etc.).  
b) Certificat expedit per la Tresoreria General de la Seguretat Social corresponent, on conste que el centre es troba, a hores d'ara, al corrent en el pagament de les quotes de Seguretat Social de la seua plantilla de personal.  
c) Documentació acreditativa d'haver complert les obligacions tributàries de la corporació local o entitat sol·licitant.  
Tots els documents hauran de ser originals o fotocòpies compulsades. Quant a la documentació de caràcter econòmic assenyalada en l'apartat a) del paràgraf anterior, només serà vàlida per a justificar la subvenció la compresa entre l'1 de gener i el 30 de juny de 1994, atès el caràcter de finançament parcial de funcionament del centre.  
La Direcció General de Centres Docents fixarà en la resolució d'aquesta convocatòria el termini per a la presentació de la documentació justificativa de la subvenció.  
Novena. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran produir la modificació de la resolució de concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques, o d'altres ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interès de demora des del moment del pagament de la subvenció, en els casos següents:  
2.1. Incompliment de l'obligació de justificació.  
2.2. Obtenció de la subvenció sense complir les condicions requerides.  
2.3. Incompliment de la finalitat per a la qual fou concedida la subvenció.  
2.4. Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat transferida o reduir parcialment la subvenció aprovada, en els casos següents:  
3.1. Quan la documentació aportada reflectesca un import total inferior a la subvenció aprovada.  
3.2. Quan els documents aportats no complesquen els requisits legals perquè siguen expedits.  
3.3. Quan els documents es referesquen a un col·lectiu o plantilla major que la que li correspon únicament al centre i no vagen acompanyats d'un certificat del secretari de l'ajuntament o del titular de l'entitat, en què s'especifique, a més de l'import total a què fa referència l'esmentat document, la part que s'atribueix en exclusiva a l'activitat o servei objecte de la subvenció en aquesta convocatòria.  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que excedesca el cost de l'activitat desplegada.  
5. Així mateix, la no presentació de la documentació assenyalada en la base 8ª d'aquesta ordre, en el termini que es determine en la resolució d'aquesta convocatòria, comportarà la pèrdua del dret del beneficiari a rebre la subvenció.  
Deu. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.


Còpia Permalink ELI